Man vas wat ma se beendere opgraweVan die beendere wat in die huis aangetref is. Foto: Verskaf. Die polisie in Lebowakgomo in Limpopo het ŉ 21-jarige man in hegtenis geneem in verband met die skending van sy ma se graf in die Dithabaneng-nedersetting in die Ga-Mphahlele-omgewing. Lt.kol. Moatshe Ngoepe, woordvoerder van die polisie, het gesê die verdagte is glo in Desember 2017 na die plaaslike begraafplaas en het begin om sy ma, wat al in 2001 begrawe is, se graf op te grawe totdat hy uiteindelik in Januarie vanjaar op die beendere afgekom het en dit saam met hom huis toe geneem het. Die man was vier jaar oud toe sy ma dood is. Lede van die gemeenskap het volgens Ngoepe Maandag gesien hoe die man in die nedersetting rondbeweeg met ŉ menslike kopbeen en onmiddellik die polisie in kennis gestel. “Die polisie het vinnig gereageer en het die volledige menslike geraamte in die verdagte se huis aangetref en hom in hegtenis geneem,” het Ngoepe gesê. Die voorlopige polisieondersoek het ook aangedui dat daar baie beesbeendere in dieselfde huis aangetref is en dat die verdagte soms sy ma se kopbeen in ŉ sak dra as hy winkel of bank toe gaan omdat hy glo dit sal hom beskerm teen enige gevaar. Ngoepe het gesê daar kan nog nie bevestig word of die man is sangoma is nie en dit sal deel vorm van die polisie se ondersoek. Die verdagte sal binnekort in die Lebowakgomo-landdroshof verskyn op aanklag van grafskending. Die polisie se ondersoek duur voort.